《大慈恩寺即海印寺中有镜光二阁今废为内教场》
明代·黎民表

赤帝开基日，摩腾入汉来。仪天开别宇，凿沼起层台。

青雀翻妆镜，长鲸隐渡杯。化城俄易怆，玄象迭相催。

猎骑呼鹰去，游人射雉回。摩尼长不灭，累劫照沉灰。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。